NARIADENIE KOMISIE (ES) č. 939/2007
zo 7. augusta 2007,
ktorým sa mení a dopĺňa nariadenie (ES) č. 917/2004 o podrobných pravidlách vykonávania nariadenia Rady (ES) č. 797/2004 o opatreniach na zlepšenie všeobecných podmienok pre výrobu a obchodovanie s včelárskymi výrobkami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 797/2004 z 26. apríla 2004 o opatreniach na zlepšenie všeobecných podmienok pre výrobu a obchodovanie s výrobkami včelárstva (1), a najmä na jeho článok 6,
keďže:
(1)
Nariadením Komisie (ES) č. 917/2004 (2) sa zaviedli ustanovenia potrebné na vykonávanie vnútroštátnych ročných programov podľa nariadenia (ES) č. 797/2004. Financovanie týchto programov Spoločenstvom sa uskutočňuje na základe počtu včelstiev v každom členskom štáte, ako sú uvedené v prílohe k nariadeniu (ES) č. 917/2004.
(2)
Oznámenia členských štátov s cieľom aktualizovať štrukturálne údaje o situácii v odvetví, ako sú uvedené v článku 1 písm. a) nariadenia (ES) č. 917/2004, obsahujú zmeny počtu včelstiev.
(3)
Nariadenie (ES) č. 917/2004 by sa preto malo zodpovedajúcim spôsobom zmeniť a doplniť.
(4)
V článku 2 ods. 3 nariadenia (ES) č. 917/2004 sa stanovuje, že opatrenia ročných programov sa musia vykonať do 31. augusta, preto treba uplatňovanie tohto nariadenia ustanoviť od hospodárskeho roku 2007/2008.
(5)
Opatrenia stanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Príloha I k nariadeniu (ES) č. 917/2004 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Prvýkrát sa uplatní na ročné programy na hospodársky rok 2007/2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. augusta 2007